Předsyda zarjadniskeho zwjazka namołwja k rozumnosći
Pančicy-Kukow (SN/MWj). Krótko do kónca haperleje je zaso čas, zo móžeš skónčnje w zymje wurězane hałuzy na hromady za chodojtypalenje dowjezć. W gmejnach zarjadniskeho zwjazka Při Klóšterskej wodźe sy sobotu wjele ludźi z awtom a připowěšakom jězdźić widźał, kiž mějachu mjeńše a wjetše hałzy nakładowane. „Na wšitkich městnach, hdźež su to ludźo zwučeni, smě so tež lětsa palić“, wobkrući předsyda zarjadniskeho zwjazka Měrko Domaška. Po zdźěla špatnych nazhonjenjach zašłych lět pak namołwja wón wobydlerjow k rozumnosći. „Na hromady za chodojtypalenje słušeja jeničce stare hałzy a podobne biologiske wotpadki. Deski stareho płota, stólcy abo wusłužene łoža tam ničo pytać nimaja.“ Runja zašłymaj lětomaj chce wón tež tónraz kontrolować, hač so ludźo na to dźerža. W gmejnje Pančicy-Kukow čini to hromadźe z wjesnjanostu, w tamnych gmejnach sam. Před lětomaj je při tajkej kontroli samo styropor a zbytki informaciskich taflow na hromadach namakał.
ces_Latn szl_Latn